钦定古今图书集成/方舆汇编/边裔典/第059卷 > 唐
## 钦定古今图书集成/方舆汇编/边裔典/第059卷 > 唐

### 高祖武德 年石国遣使入贡

按《唐书高祖本纪》不载。按《西域传》：“石，或曰柘支，曰
柘折，曰赭，时汉大宛北鄙也。去京师九千里，东北距
西突厥，西北波腊南二百里，所抵俱战提，西南五百
里康也，圆千馀里。右涯素叶河，王姓石，治柘折城，故
康居小王窳匿城地。西南有药杀水，入中国，谓之真
珠河，亦曰质河。东南有大山，生瑟瑟。俗善战，多良马。
隋”大业初，西突厥，其王以特勒甸职统其国。武德、贞
观间，数献方物。

### 太宗贞观 年僧元奘往西域至赭时国

按《唐书》，不载。按《大唐西域记》，赭时国，此言石国。周
千馀里，西临叶河，东西狭，南北长。土宜气序，同笯赤
建国。城邑数十，各别君长，既无总主，役属突厥。从此
东南千馀里，至怖悍国。

贞观八年十二月。石国遣使朝贡。

按《唐书太宗本纪》不载。按《册府元龟》云云。

### 高宗显庆三年以瞰羯城为大宛都督府授其王瞰土屯摄舍提于屈昭穆都督

按《唐书高宗本纪》不载。按《西域传》云云。

### 永淳元年九月石国遣使献方物

### 元宗开元元年封赭时国主为石国王时遣使市石国犬马张廷珪谏止之

按《唐书元宗本纪》，不载。按《西域传》：开元初，封其君
莫贺咄吐屯有功为石国王。按《张廷珪传》：开元初，
迁黄门侍郎。时遣使赍缯绵至石国市犬马，廷珪曰：
“犬马非土性弗畜，珍禽异兽不育于国，不宜劳远人，
致异物。愿省无益之故，救必然之急，天下之幸。”坐漏
禁内语，出为沔州刺史。

开元九年二月。石国王遣使朝贡。

按《唐书元宗本纪》不载。按《册府元龟》云云。

开元十八年四月。石国遣使来朝贡。

按《唐书元宗本纪》不载。按《册府元龟》云云。

开元二十八年，册石国主为“顺义王。”

按《唐书元宗本纪》不载，按《西域传》云云。

开元二十九年，石国王请讨大食，不许。

按《唐书元宗本纪》，不载。按《西域传》二十九年，王伊
捺吐屯屈勒上言，“今突厥已属天可汗，惟大食为诸
国患，请讨之。”天子不许。

### 天宝元年封石国王为怀化王

按《唐书元宗本纪》不载。按《西域传》：“天宝初，封王子
那俱车鼻施为怀化王，赐铁券。”

天宝二年十二月石国王《特勒》遣女婿康国大首领
康《染颠》献方物。

天宝四载七月。石国王特勒遣使来朝贡。

天宝五载三月，石国王遣使来朝。并献马十五匹。石
国副王伊《捺吐屯屈》遣使献方物。

天宝六载五月。石国王遣使献马。

天宝八载八月。石国王子《远恩》来朝。

按以上《唐书？元宗本纪》不载。按《册府元龟》云云，
天宝十载正月戊申，安西四镇节度使高仙芝执突
骑施可汗及石国王。〈按高仙芝列传作九载〉

按《唐书元宗本纪》云云。按《西域传》：“久之，安西节度
使高仙芝劾其无藩臣礼，请讨之。王约降，仙芝遣使
者护送至开远门，俘以献，斩阙下。于是西域皆怨。王
子走大食乞兵，攻怛逻斯城，败仙芝军，自是臣大食。”

按《高仙芝传》：“仙芝为左金吾卫大将军，九载讨石”

国，其王车鼻施约降，仙芝俘献阙下斩之。由是西域
不服。其王子走大食，乞兵攻仙芝于怛逻斯城，以直
其冤。按《李嗣业传》，“嗣业授右威卫将军，从平石国
及突骑施，以跳荡先锋加特进，虏号为神通大将。初，
仙芝特以计袭取石，其子出奔，因构诸胡共怨之，以
告大食，连兵攻四镇。仙芝率兵二万深入，为大食所
败”，残卒数千。事急，嗣业谋曰：“将军深履贼境，后援既
绝，而大食乘胜，诸胡锐于斗。我与将军俱前死，尚谁
报朝廷者？不如守白石岭，以为后计。”仙芝曰：“吾方收
合馀烬，明日复战。”嗣业曰：“事去矣，不可坐，须葅醢。”即
驰守白石，路既隘，步骑鱼贯而前。会拔汗那还兵辎
饷塞道不可骋。嗣业惧，追及，手挺鏖击，人马毙仆者
数十百，虏骇走，仙芝乃得还。表嗣业功，进右金吾大
将军，留为疏勒镇使。城一隅阤，屡筑辄坏，嗣业祝之，
有白龙见，因其处蕝祠以祭，城遂不坏。汉耿恭故井
久涸，祷已，泉复出。初讨勃律也，通道葱岭，有大石塞
隘，以足蹶之，抵穹壑，识者以为至诚所感云。

按杜氏《通典》杜环《经行记》云：“其国城一名赭支，一名
大宛。天宝中，镇西节度使高仙芝擒其王及妻子归
京师。国中有二水，一名真珠河，一名质河，并西北流，
土地平敞，多果实，出好犬、良马。”又云：“碎叶国从安西
西北千馀里有勃达岭，岭南是大唐北界，岭北是突
厥骑施南界，西南至葱岭二千馀里。其水岭南流者”，
尽过中国而归东海；岭北流者，尽经胡境而入北海。
又北行数日，度雪海。其海在山中，春夏常雨雪，故曰
“雪海。”中有细道，道傍往往有水孔，嵌空万仞，转堕者
莫知所在。勃达岭北行千馀里，至碎叶州。其川东头
有热海，兹地寒而不冻，故曰热海。又有碎叶城，天宝
七年，北庭节度使王正见薄城伐壁，权毁，邑居零落。
昔交河公主所居止之处，建大云寺犹存。其川西接
石国，约长千馀里。川中有异姓部落，有异姓突厥，各
有兵马数万。城堡间杂，日寻干戈。凡是农人，皆擐甲
胃，专相虏掠，以为奴婢。其川西南头有城，名曰“怛罗
斯，石国人镇”，即天宝十年高仙芝军败之地。从此至
西海以来，自三月至“九月，天无云雨，皆以雪水种田。
宜大麦、小麦、稻、禾、豌豆、毕豆，饮蒲萄酒、麋酒、醋乳。”
天宝十二载十二月，石国遣使献方物。

按《唐书元宗本纪》不载。按《册府元龟》云云。

### 代宗宝应 年石国遣使朝贡

按：《唐书代宗本纪》不载。按《西域传》，“宝应时遣使朝
贡。有碎叶者，出安西南地千里所得勃达岭，南抵中
国，北突骑施，南鄙也。西南至葱岭，赢二千里。水南流
者，经中国入于海，北流者经胡入于海，北三日行度
海，春夏常雨雪。由勃达岭北行赢千里，得细叶川，东
曰热海，地寒不冻。西有碎叶城。天宝七载，北庭节度使”王正见伐安西，毁之。川长千里，有异姓突厥兵数
万，耕者皆擐甲相掠为奴婢，西属怛逻斯城。石常分
兵镇之，自此抵西海矣。三月讫九月，未尝雨，人以雪
水溉田。

杜氏《通典》宋膺《异物志》：“大宛马有肉角数寸，或有解
人语及知音舞与鼓节相应者。”《隋西域图记》云：“其马，
骝马、乌马，多赤耳，黄马、赤马多黑耳，惟耳色别，自馀
毛色与常马不异。”又云：“王姓苏邑匿，字底失槃陀，积
代承袭不绝。”案：今王即底失槃陀之后也。

《续博物志》：天宝中，大宛进汗血马六匹，一曰红叱拨，
二曰紫叱拨，三曰青叱拨，四曰黄叱拨，五曰丁香叱
拨，六曰桃花叱拨。上乃制名，曰“红辇，曰紫玉辇，曰平
山辇，曰凌云辇，曰飞香辇，曰百花辇。”后幸蜀，以“平山”、
“凌云”为谶。《西京杂记》：“汉文自代还，有良马九匹，皆天
下骏也，一浮云，二赤电，三绝群，四逸骠，五紫燕，六绿”
骊，七龙子，八𬴊驹，九绝尘，号“九逸。”

汉

### 武帝天汉二年以匈奴降者介和王为开陵侯将兵击车师匈奴救之引去

按《汉书武帝本纪》，不载。按《西域传》：“车师前国，王治
交河城，河水分流绕城下，故号交河。去长安八千一
百五十里。户七百，口六千五十，胜兵千八百六十五
人。辅国侯、安国侯、左右将都尉、归汉都尉、车师君、通
善君、乡善君各一人，译长二人。西南至都护治所千
八百十里，至焉耆八百三十五里。车师后国，王治务
涂”谷，去长安八千九百五十里。户五百九十五，口四
千七百七十四，胜兵千八百九十人。击胡侯、左右将、
左右都尉、道民君、译长各一人。西南至都护治所千
二百三十七里。车师都尉国，户四十，口三百三十三，
胜兵八十四人。车师后城长国，户百五十四，口五百
六十，胜兵二百六十人。武帝天汉二年，以匈奴降者
介和王为开陵侯，将楼兰国兵，始击车师，匈奴遣右
贤王将数万骑救之，汉兵不利，引去。

### 征和四年复遣开陵侯将楼兰尉犁等六国兵围车师车师降

按《汉书。武帝本纪》，不载。按《西域传》，“征和四年，遣重
合侯马通将四万骑击匈奴，道过车师北，复遣开陵
侯将楼兰、尉犁、危须凡六国兵别击车师，勿令得遮。
重合侯诸国兵共围车师，车师王降服臣属汉。”

### 宣帝地节二年以车师叛故遣侍郎郑吉等田渠犁欲以攻车师王降复奔乌孙乃立车师故太子军宿为王徙居渠犁

按《汉书宣帝本纪》，不载。按《西域传》，“昭帝时，匈奴复
使四千骑田车师。宣帝即位，遣五将将兵击匈奴，车
师田者惊去，车师复通于汉，匈奴怒，召其太子军宿，
欲以为质。军宿，焉耆外孙，不欲质匈奴，亡走焉耆。车
师王更立子乌贵为太子。及乌贵立为王，与匈奴结
婚姻，教匈奴遮汉道通乌孙者。地节二年，汉遣侍郎
郑”吉、校尉司马憙将免刑罪人田渠犁积谷，欲以攻
车师。至秋收谷，吉、憙发城郭诸国兵万馀人，自与所
将田士千五百人，共击车师，攻交河城，破之。王尚在
其北石城中，未得会军，食尽，吉等且罢兵，归渠犁田。
收秋毕，复发兵攻车师王于石城。王闻汉兵且至，北
走匈奴求救，匈奴未为发兵。王来还，与贵人苏犹议
欲降汉，恐不见信。苏犹教王击匈奴边国小蒲类，斩
首，略其人民以降吉。车师旁小金附国随汉军后，盗
车师。车师王复自请击破金附。匈奴闻车师降汉，发
兵攻车师。吉憙引兵北逢之，匈奴不敢前。吉憙即留
一侯，与卒二十人留守。王吉等引兵归渠犁。车师恐
匈奴兵复至而见杀也，乃轻骑奔乌孙。吉即迎其妻
子置渠犁东。奏事至酒泉，有诏还田渠犁及车师，益
积谷以安西国侵匈奴。吉还，传送车师王妻子诣长
安，赏赐甚厚。每朝会四夷，常尊显以示之。于是吉始
使吏卒三百人别田车师，得降者，言单于大臣皆曰：
“车师地肥美，近匈奴，使汉得之，多田积谷，必害人国，
不可不争也。”果遣骑来击田者，吉迺与校尉尽将渠
犁田士千五百人往田。匈奴复益遣骑来。汉田卒少，
不能当，保车师城中。匈奴将即其城下，谓吉曰：“单于
必争此地，不可田也。”围城数日乃解。后常数千骑往来守车师。吉上书言：“车师去渠犁千馀里间，以河山
北近匈奴，汉兵在渠犁者，势不能相救，愿益田卒。”公
卿议以为“道远烦费，可且罢车师田者。”诏遣长罗侯
将张掖、酒泉骑出车师北千馀里，扬威武。车师旁胡
骑引去，吉乃得出归渠犁，凡三校尉屯田。车师王之
走乌孙也，乌孙留不遣，遣使上书，愿留车师王，备国
有急，可从西道以击匈奴。汉许之。于是汉召故车师
太子军宿在焉耆者，立以为王，尽徙车师国民令居
渠犁，遂以车师故地与匈奴。车师王得近汉田官，与
匈奴绝，亦安乐亲汉。

### 元康四年乌孙以车师王诣阙赐第与其妻子居之按汉书宣帝本纪不载按西域传汉使侍郎殷广

德责乌孙。求车师王乌孙贵。〈下有人字〉“将诣阙，赐第，与其
妻子居。”是岁元康四年也。其后置戊己校尉，屯田居
车师故地。

### 平帝元始 年车师后王姑句亡入匈奴遣中郎将王昌等使匈奴执姑句斩之

按《汉书。平帝本纪》，不载。按《西域传》，“元始中，车师后
王国有新道，出五船，北通玉门关，往来差近。戊己校
尉徐普欲开以省道里，半避白龙堆之厄。车师后王
姑句以道当为拄置，心不便也。地又颇与匈奴南将
军地接，普欲分明其界，然后奏之。召姑句使证之，不
肯系之。姑句数以牛羊赇吏求出，不得，姑句家矛端
生”火，其妻股紫陬谓姑句曰：“矛端生火，此兵气也，利
以用兵。前车师前王为都护司马所杀，今久系必死，
不如降匈奴。”即驰突出高昌壁，入匈奴，又去胡来王
唐兜国比大种赤水羌，数相寇，不胜，告急都护。都护
但钦不以时救助。唐兜困急，怨钦东守玉门关；玉门
关不内，即将妻子人民千馀人亡降匈奴，匈奴受之，
而遣使上书言状。是时，新都侯王莽秉政，遣中郎将
王昌等使匈奴，告单于“西域内属，不当得受单于谢
罪”，执二王以付使者。莽使中郎王萌待西域恶都奴
界上，逢受单于，遣使送，因请其罪。使者以闻，莽不听。
诏下，会西域诸国王陈军斩姑句、唐兜以示之。

### 新莽始建国二年车师后王须置离谋亡入匈奴都护但钦斩之

按《西域传》，莽篡位，始建国二年，以广新公甄丰为右
伯，当出西域。车师后王须置离闻之，与其右将股提、
左将史泥支谋曰：“闻甄公为西域太伯当出，故事，给
使者牛羊谷刍茭导译。前五威将过所，给使尚未能
备。今太伯复出，国益贫，恐不能称。”欲亡入匈奴。戊己
校尉刁护闻之，召置离验问，辞服，乃械致都护但钦
在所埒娄城。置离人民知其不还，皆哭而送之。至钦，
则斩置离。置离兄辅国侯狐兰支将《置离》众二千馀
人，驱畜产，举国亡降匈奴。是时莽易单于玺，单于恨
怒，遂受狐兰支降，遣兵与共寇击车师，杀后城长，伤
都护司马，及狐兰兵复还入匈奴。